b'\n_START_ARTICLE_\nTone \xc5\xa0karja\n_START_SECTION_\n\xc5\xbdivljenjepis\n_START_PARAGRAPH_\n\xc5\xa0karja se je po kon\xc4\x8dani Tehni\xc5\xa1ki srednji \xc5\xa1oli v Ljubljani zaposlil v podjetju Elektro Ljubljana okolica. Z alpinizmom se ukvarja od 1956. Opravil je preko 500 alpinisti\xc4\x8dnih vzponov, od katerih jih je ve\xc4\x8d kot 20 prvenstvenih. Udele\xc5\xbeil se je ve\xc4\x8d odprav v tuja gorstva, na katerih od teh je bil tudi vodja odprave. Od leta 1968 do 1978 je bil na\xc4\x8delnik postaje Gorske re\xc5\xa1evalne slu\xc5\xbebe v Kamniku, od 1979 pa vodi Komisijo za odprave v tuja gorstva pri Planinski zvezi Slovenije. Kot \xc4\x8dlan odprave Everest 1979 je prejel Bloudkovo nagrado.\n_START_SECTION_\nLiterarno delo\n_START_PARAGRAPH_\nO vzponih in odpravah je objavljal v Planinskem vestniku ter v drugih revijah in \xc4\x8dasopisih, je soavtor u\xc4\x8dbenika Hoja in plezanje v gorah (1984), avtor knjig Stene mojega \xc5\xbeivljenja (1975) in Julang Kang (1987) ter soavtor knjig Kangba\xc4\x8den (1976), Na vrh sveta (1979), Everest (1981) in Na vrhovih sveta (1992).'